**KLAIPĖDOS MIESTO SAVIVALDYBĖS TARYBA**

**STRATEGINĖS PLĖTROS KOMITETAS**

**POSĖDŽIO PROTOKOLAS**

2014 m. birželio 18 d. Nr. TAR – 66

Klaipėda

Posėdis įvyko 2014-06-16. Pradžia 13.30 val.

Posėdžio pirmininkas – Artūras Razbadauskas.

Posėdžio sekretorė – Lietutė Demidova.

Posėdyje dalyvauja komiteto nariai: Lina Skrupskelienė, Arūnas Barbšys.

Darbotvarkė patvirtinta bendru sutarimu:

Dėl Klaipėdos buvusios prekybos bazės teritorijos sutvarkymo. Pranešėjas A. Razbadauskas

SVARSTYTA. Klaipėdos buvusios prekybos bazės teritorijos sutvarkymas.

Pranešėjas – A. Razbadauskas. Primena, kad vasario mėnesį buvo gautas Neformalios Klaipėdos smulkaus ir vidutinio verslo asociacijos raštas dėl Klaipėdos buvusios prekybos bazės teritorijos sutvarkymo. Sako, kad komitetas klausimą svarstė, buvo išvažiuojamasis posėdis (kartu su Miesto ūkio komitetu) ir buvo nutarta kreiptis į Savivaldybės administracijos direktorę inicijuoti buvusios bazės teritorijos detalaus plano pakeitimą ir kreiptis į Investicijų departamento direktorių R. Zulcą su prašymu išnagrinėti buvusios prekybos bazės teritorijos sutvarkymo galimybes. Iš Savivaldybės administracijos gautas atsakymas: „Iš neformalios Klaipėdos smulkaus ir vidutinio verslo asociacijos pateiktos informacijos galima daryti išvadą, kad pagrindiniai Klaipėdos buvusios prekybos bazės teritorijos sutvarkymo darbai yra susiję su Sandėlių gatvės su inžinerine infrastruktūra rekonstrukcija. Ši gatvė nepatenka į Klaipėdos miesto tikslinę teritoriją bei prioritetinių investicijų projektų sąrašą. Taip pat pažymima, kad vietinio susisiekimo kelių tvarkymas nėra 2014-2020 m. Lietuvos investavimo prioritetinė sritis bei Europos Sąjungos struktūrinių fondų finansavimo sritis.

LR Ūkio ministerijos administruojamos 2014-2020 m. Europos Sąjungos struktūrinių fondų veiklos ir būsimos priemonės yra susijusios su šiomis kryptimis: mokslinių tyrimų, eksperimentinės plėtros ir inovacijų skatinimu (1,126 mlrd. litų), smulkiojo ir vidutinio verslo konkurencingumo skatinimu (1,835 mlrd. litų), energetinio pramonės įmonių efektyvumo didinimu (86,989 mlrd. litų), nacionalinių turizmo maršrutų, trasų ir produktų rinkodara bei turizmo objektų ženklinimu (120,951 mlrd. litų), įmonių darbuotojų kompetencijos didinimu (368,978 mlrd. litų).

Pagal turimą informaciją, investicijų pobūdį bei finansavimo galimybes iš ES struktūrinių fondų šiai dienai nėra pagrindo papildyti investicijų projektų sąrašą bei miesto strateginį planą“.

R. Zulcas sako, kad buvo užklausta Ūkio ir Susisiekimo ministerijų dėl finansinių galimybių tokią gatvę tiesti. Deja, bet Europos lėšų nėra. Nemato daugiau galimybės iš kur pritraukti lėšų.

A. Razbadauskas perskaito dar vieną Savivaldybės administracijos raštą, ir sako, kad jame nurodyta, kad bus teikiamas siūlymas į 2015-2017 metų Strateginės veiklos plano projekto priemonę „Detaliųjų planų rengimas pagal iniciatorių prašymus“ įtraukti papriemonę „Teritorijos Šilutės pl. 23 detaliojo plano, patvirtinto Klaipėdos miesto savivaldybės tarybos 2007 m. rugpjūčio 2 d. sprendimu keitimo“ rengimas. Strateginio veiklos plano projektas rengiamas III-IV ketv., todėl neformali asociacija (vienijanti nekilnojamojo turto, esančio adresu Šilutės pl. 23 savininkus) turėtų iki to laiko sukonkretinti planavimo tikslus, pateikti Savivaldybės administracijos direktoriui prašymą dėl žemės sklypo formavimo ir pertvarkymo projekto rengimo arba pasiūlymą dėl Klaipėdos miesto savivaldybės tarybos 2007 m. rugpjūčio 2 d. sprendimu patvirtinto teritorijos Šilutės pl. 23 detaliojo plano pakeitimo inicijavimo ar finansavimo.

A. Razbadauskas sako, kad dėl finansavimo skyrimo spręs Savivaldybės taryba, tvirtindama savo biudžetą.

A. Petkūnienė informuoja, kad jau įregistruota asociacija. Ji vadinasi „Pajūrio verslo parkas“. Mano, kad be Savivaldybės pagalbos nieko nepadarys. Galvoja, kad klausimą reikia išdiskutuoti su savininkais, gal reikia kažką keisti. Ieškos ir kitų finansavimo būdų.

A. Barbšys teiraujasi, kieno yra tinklai ir gatvė.

A. Petkūnienė sako, kad kelio danga niekam nepriklauso, o tinklai privatizuoti.

NUTARTA. Siūlyti asociacijai „Pajūrio verslo parkas“ iki III-IV ketvirčio apsispręsti dėl detalaus plano pakeitimo.

Posėdis baigėsi 13.45 val.

Posėdžio pirmininkas Artūras Razbadauskas

Posėdžio sekretorė Lietutė Demidova